খুব বেশিদিন আগের কথা নয়। ইংল্যান্ডের বিরুদ্ধে টি টোয়েন্টি সিরিজ চলাকালীন দেখা গিয়েছিল মহেন্দ্র সিংহ ধোনি গালমন্দ করছেন যুজবেন্দ্র চহালকে। ক্যামেরাতে ধরা পড়েছিল সেই দৃশ্য। কথায় বলে, ইতিহাসেরই পুনরাবৃত্তি হয়। হায়দরাবাদে সেই ঘটনারই পুনরাবৃত্তি ঘটল। বদলে গেল কেবল চরিত্রগুলো। ধোনির জায়গায় কোহলি। চহালের জায়গায় রবীন্দ্র জাদেজা।
ভারতের পাহাড়প্রমাণ রানের জবাব দিতে নেমে গোড়ার দিকে একের পর এক উইকেট হারাচ্ছিল বাংলাদেশ। বাংলাদেশের হাল ধরেন শাকিব আল হাসান ও মুশফিকুর রহিম। উমেশ যাদবের ওভারে শাকিব মিড অফে ড্রাইভ করেন। দু’ রান নেন শাকিব। মুশফিকুর তৃতীয় রান নেওয়ার জন্য অন্ধের মতো ছুটতে শুরু করে দেন। শাকিব বুঝতে পারেন তিন রান নেওয়া অসম্ভব। জাদেজা ততক্ষণে বল ধরে ছুড়ে দিয়েছেন কিপার ঋদ্ধিমানের উদ্দেশে। শাকিব সঙ্গত কারণেই রান নেওয়ার জন্য আর দৌড়ননি। মুশফিকুরকে ফিরে যেতে বলেন।
মুশফিকুর তখন মাঝ রাস্তায়। বিপদ আসন্ন বুঝতে পেরে ক্রিজে ফেরার জন্য মরিয়া দৌড় শুরু করেন মুশফিকুর। ঋদ্ধিমান ততক্ষণে বল পেয়ে ছুড়ে দেন নন স্ট্রাইক এন্ডে। ভাগ্য ভাল মুশফিকুরের। উমেশ যাদবের হাতে বল পৌঁছনোর আগেই ক্রিজে পৌঁছে যান বাংলাদেশের উইকেটকিপার। রবীন্দ্র জাদেজার কাণ্ড দেখে হতবাক হয়ে যান কোহলি। পরিস্থিতি বিচার করে জাদেজা যদি উমেশ যাদবকে বলটা ছুড়ে দিতেন, তাহলে মুশফিকুরকে প্যাভিলিয়নে ফিরতে হত। ভারতও ম্যাচের রাশ নিজেদের নিয়ন্ত্রণে নিয়ে নিত। জাদেজার বুদ্ধিহীনতার জন্য মুশফিকুরের উইকেট পেল না ভারত। সব দেখে শুনে প্রচণ্ড রেগে যান কোহলি। প্রকাশ্যেই জাদেজাকে গালমন্দ শুরু করে দেন। ক্যামেরায় ধরা পড়ে সেই দৃশ্য।